Ekspertene: I dette selskapet ryker Ronaldo rett ut!
Nederland, Danmark, Tyskland og Portugal utgjør EMs drømmepulje - gruppe B. Rekken av vakre fotballnavn er så lang at det lyder som poesi ved oppramsing. - Her er det så mange profiler at det ikke er klokt, vurderer TV2s fotballkommentator Øyvind Alsaker. Cristiano Ronaldo er kanskje det navnet som klinger best. Det gir assosiasjoner til kraft, vinnervilje og mål. Tre av fire i VG Netts EM-ekspertpanel tror likevel at Ronaldo må hjem allerede før kvartfinalene. Portugal er for avhengig av enkeltspillere, mener VGs sportskommentator Truls Dæhli. Fotballkommentatorene Arne Scheie (NRK) og Øyvind Alsaker (TV 2) tror også at Portugal ryker ut allerede i gruppespillet. Rosenborgs talentspeider Stig Torbjørnsen er av en helt annen oppfatning. - Nederland og Portugal er de to beste lagene her. Tyskland har hatt en opptur i hele år, og bør kanskje gå videre, men jeg tror de får en nedtur. Danmark er ikke gode nok. Portugal og Nederland har matchvinnere og målgjørere, sier Torbjørnsen. Ekspertkvartetten analyserer alle EM-gruppene, og har tidligere vurdert gruppe A for VG Nett. Slik tipper ekspertene gruppe B:1. Tyskland 2. Nederland 3. Portugal 4. Danmark1. Tyskland 2. Nederland 3. Portugal 4. Danmark1. Nederland 2. Portugal 3. Tyskland 4. Danmark1. Tyskland 2. Nederland 3. Portugal 4. Danmark - Dette er nesten litt sånn trekk i hatten. Det er veldig vrient, men jeg klarer ikke å komme utenom Tyskland. Det er historisk betinget og handler om at Tysklands turneringshistorie forteller noe om mentaliteten deres. Dette er kanskje viktigere for Tyskland enn for noen andre. Og så har de mange spennende spillere, sier Truls Dæhli.- Det er bare å se på historien i EM og VM. De presterer så jevnt bra og det forteller noe om mentaliteten. Men hvorfor - det vet jeg ikke. Det er kanskje litt større stolthet i det tyske laget. De har ikke verdens beste liga, men de har den største ligaen publikumsmessig. De har kanskje noe mer å bevise.- Danmark er ikke gode nok i dette selskapet. Portugal er for avhengig av enkeltspillere og svinger mye mer enn Tyskland, og sannsynligvis Nederland. Arne Scheie tror Cristiano Ronaldo blir for alene mot fotballgigantene han møter i denne gruppen. - Dette er et lagspill. Nederland og Tyskland har min tillit foran Portugal, sier Scheie. TV 2s Øyvind Alsaker lurer på hvordan Nederlands landslagssjef Bert van Marwijk skal håndtere alle stjernene, som kjemper om spilletid og posisjoner. - Klaas-Jan Huntelaar har vært en sensasjon i Bundesliga. Hvis Robin van Persie dyttes dypere i banen, er det ikke plass til både Wesley Sneijder og Rafael van der Vaart sentralt. Nederland er best når de har fart på kantene, så da må kanskje van der Vaart eller Sneijder ofres. Dytter man van der Vaart på kanten, vil alle ha ballen i bena, analyserer Alsaker. Hos Tyskland - fra Manuel Neuer i mål til Mario Gomez på topp - ser Alsaker bare én svakhet. - Jeg er spent på forsvaret. Ellers har Joachim Löw skapt et fantastisk lag med Özil, Gomez, Klose i bakhånd, Kroos, Müller, et kanonanker i Schweinsteiger, Lahm og Neuer i mål.
Bastian Schweinsteiger og Arjen Robben går videre. Cristiano Ronaldo og Christian Eriksen må ut, tror EM-ekspertene om det som er mesterskapets mest stjernespekkede gruppe.